(Foto: Inquam Photos / Virgil Simonescu)



Aproximativ 37% dintre românii care au mers la urne la alegerile europarlamentare din 26 mai au votat pe liste suplimentare. La alegerile locale și la cele parlamentare aproape 1,4 milioane de voturi s-ar putea să nu mai existe. Sunt voturi exprimate în marile orașe si pe care Alianța USR-PLUS le-a câștigat, în mare parte. Acestea vor dispărea, pentru că persoanele care locuiesc de ani de zile în București, de exemplu, dar nu și-au schimbat buletinul, e posibil să nu se întoarcă în provincie să voteze.

O inițiativă depusă în Parlament de USR prevede că persoanele care muncesc și plătesc contribuții într-o localitate să poată să voteze în localitatea unde lucrează.

„Această componentă a societății care s-a activat politic, foarte puțini dintre ei și-au schimbat buletinul. Avem în paralel și o inițiativă, o campanie care se va desfășura în următoarele luni, prin care îi încurajăm pe oameni să își facă buletine acolo unde locuiesc. Vorbesc de orașele-dormitor din jurul Bucureștiului, din jurul marilor orașe”, a spus Dan Barna, președinte USR și copreședinte al Aliantei USR-PLUS, la emisiunea „În fața ta” de la Digi24.

„Vom distribui documente, pliante, formular de cerere pus în poștă, transmis pe Facebook, «Fă-ți buletin de Crevedia!», tocmai pentru a le facilita, cum ar veni, interacțiunea cu birocrația. Pentru că mulți zic «Mi-aș face buletin, trebuie să mă duc, dar nu știu ce hârtii îmi trebuie, îmi trebuie timbru fiscal... .» . Colegii din aceste filiale ale noastre vor merge cu campanii pe linia aceasta, tocmai pentru a-i încuraja pe oameni să își facă buletin”, a explicat Dan Barna.

Emisiunea „În fața ta”, moderată de Claudiu Pândaru și Florin Negruțiu, poate fi urmărită sâmbăta și duminica, de la ora 14:05.